Predkladacia správa

	Predmetom predloženého návrhu je dosiahnuť ukončenie delimitačného procesu, ktorý vyplynul z ustanovenia § 40b ods. 2 zákona č.139/2003 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 

	Uvedeným ustanovením bol k termínu 1. máj 2003 založený prechod kompetencií v oblasti územného plánovania (okrem ekologických aspektov) a stavebného poriadku z rezortu životného prostredia na rezort výstavby a regionálneho rozvoja. Delimitácia v rozsahu prechodu pôsobností v oblasti stavebného poriadku bola ukončená ešte v roku 2003; oblasť územného plánovania vo vzťahu na presun finančných prostriedkov, funkčných miest a majetku však doposiaľ doriešená nebola.
 	Podrobnosti o prechode súvisiacich práv a povinností pre oblasť územného plánovania boli v súlade s vyššie uvedeným zákonom upravené dohodou medzi Ministerstvom životného prostredia SR a Ministerstvom výstavby a regionálneho rozvoja SR - tzv. Doplnkom č. 1 delimitačného protokolu na zabezpečenie prechodu kompetencií v oblasti územného plánovania vyplývajúcich z ustanovenia § 40b ods. 2 (ďalej len ,,delimitačný protokol“), v ktorom sa vymedzil najmä druh a rozsah delimitovaného majetku, práv a povinností.

	Cieľom predloženia navrhovaného uznesenia a materiálu je splnenie zostávajúcich záväzkov rezortu životného prostredia voči rezortu výstavby a regionálneho rozvoja, a to na základe využitia záverov prijatých v rámci doterajších rokovaní zástupcov oboch rezortov. Na týchto rokovaniach bola postupne dosiahnutá dohoda týkajúca sa potreby plnenia pretrvávajúcich záväzkov v súvislosti s delimitáciou. Výslednú, oboma stranami akceptovateľnú dohodu ohľadom zavŕšenia delimitácie sa však nepodarilo k súčasnému termínu definitívne uzatvoriť ani na úrovni štatutárnych zástupcov oboch rezortov.

	Vzhľadom na vymenované skutočnosti ako aj z dôvodu potreby zabezpečiť využitie predmetných finančných prostriedkov rezortom výstavby a regionálneho rozvoja SR v termíne do konca rozpočtového roka 2005 je žiaduce, aby bol predmetný návrh odsúhlasený v čo najskoršom termíne.
	Navrhovanými rozpočtovými opatreniami Ministerstvo výstavby a regionálneho rozvoja SR požaduje presun finančných prostriedkov z rozpočtovej kapitoly  Ministerstva životného prostredia SR.
 
Predkladaný materiál nemá dopad na zvýšenie štátneho rozpočtu, rozpočtov obcí a VÚC; nemá dopad na obyvateľstvo, hospodárenie podnikateľskej sféry a iných právnických osôb, na stav životného prostredia, na zamestnanosť a ani na podnikateľské prostredie.

	Materiál bol medzirezortne prerokovaný. Rozpor s Ministerstvom financií SR sa podarilo na rokovaní ministrov odstrániť. Rozpor s Ministerstvom životného prostredia SR sa na úrovni členov vlády nepodarilo odstrániť. Materiál sa na rokovanie vlády SR predkladá s rozporom.